Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01.-vjerodostojno tumačenje, 129/05., 109/07., 125/08., 36/09., 150/11., 144/12. , 19/13., 137/15., 123/17., 98/19. i 144/20) i članka 37. Statuta Grada Šibenika („Službeni glasnik Grada Šibenika“, broj 2/21), u smislu članka 35. stavak 2. i 8. Zakona o vlasništvu i drugim stvarnim pravima(„Narodne novine“, broj 91/96, 68/98, 137/99, 22/00, 73/00, 114/01, 79/06, 141/06, 146/08,38/09, 153/09, 90/10 143/12, 152/14, 81/15- pročišćeni tekst i 94/17 – ispr.) Gradsko Vijeće Grada Šibenika na 12. sjednici od 19. prosinca 2022. godine, donosi

O D L U K U

o korištenju i naknadama za korištenje javnih gradskih površina

Članak 1.

Ovom odlukom uređuje se zakup i drugi oblici korištenja javnih gradskih površina, uvjeti i postupak davanja javnih površina na korištenje i u zakup, te utvrđuju naknade za korištenje javnih gradskih površina na području Grada Šibenika ( nastavno: Grada ).

Članak 2.

Javnim gradskim površinama, u smislu ove Odluke, smatraju se javna dobra u općoj upotrebi: u vlasništvu Grada ( ulice, trgovi, perivoji, nogostupi, zelene površine, šetališta, parkovi, uređene plaže i slično) bez obzira na upis prava vlasništva u zemljišnim knjigama.

Davanjem na korištenje javnih gradskih površina ne smije se ugroziti njihova osnovna funkcija javnog dobra u općoj upotrebi.

Javna gradska površina ne smije se za namjene opisane ovom odlukom koristiti bez odobrenja nadležnog tijela ili važećeg ugovora.

Nadležno tijelo u smislu ove odluke je Gradonačelnik.

U predmetima po zahtjevu za izdavanje odobrenja za korištenje javne površine u smislu članka 4. stavak 1. točka 4. do 10. ove odluke Gradonačelnik može posebno ovlastiti pročelnika odjela nadležnog za gospodarenje gradskom imovinom na donošenje odluka.

Članak 3.

Javne površine iz članka 2. ove odluke mogu se dati u zakup ili na drugo korištenje u skladu sa Zakonom i drugim pozitivnim pravnim propisima.

Ne može se odobriti korištenje javne površine podnositelju zahtjeva koji prema Gradu ima dospjelo dugovanje po bilo kojoj osnovi.

Odbijanje, zahtjeva za izdavanje odobrenja za korištenje javne površine i sklapanje ugovora o zakupu javne površine, ne treba se posebno obrazložiti.

Ukoliko nešto nije propisano ovom odlukom primjenjuju se odgovarajuće odredbe Odluke o gospodarenju gradskom imovinom.

Članak 4.

Javne se površine mogu dati u zakup i drugo korištenje za;

1. Postavu kioska za prodaju i izradu proizvoda, te pružanje jednostavnih ugostiteljskih i drugih usluga.,
2. Postavu otvorenih i zatvorenih štekata, vanjskih šankova te klupa ispred ugostiteljskih objekata.,
3. Postavu štandova, banaka, stolića, stalaka za izradu i prodaju proizvoda (autohtonih hrvatskih suvenira, razglednica, publikacija, rukotvorina, umjetničkog nakita i slično)., te izradu, izlaganje i prodaju umjetničkih djela;
4. Postavu pokretnih naprava za pružanje jednostavnih ugostiteljskih usluga, prodaju sladoleda pokretnih pultova za reklamiranje, reklamnih panoa i predmeta i slično.,
5. Postavu građevinske skele, privremeno deponiranje građevinskog materijala i uređenje i osiguranje gradilišta, izvođenje radova na postavi i održavanju instalacija koje se ugrađuju ili se već nalaze u javnoj površini.,
6. Održavanje kulturnih, zabavnih i športskih javnih priredaba te humanitarnih vjerskih događanja i političkih skupova;
7. Organizaciju promotivnih akcija.,
8. Snimanje za potrebe filma, televizije, turističke promocije, modne industrije i slično.,
9. Ulične zabavljače.,
10. Ostale namjene, odlukom nadležnog tijela.

Način, uvjeti i postupak postavljanja i naplate reklamnih predmeta i reklamnih panoa iz stavka 1. točke 4. ovog članka uređuju su posebnom odlukom.

Članak 5.

Kioskom se u smislu ove odluke, smatra tipski objekt lagane konstrukcije, tlocrtne površine do 15,00 m2, koji se može u cijelosti ili u dijelovima prenositi ili postavljati pojedinačno ili u grupi, a služi za obavljanje gospodarske djelatnosti.

Štekat je u smislu ove odluke dio ugostiteljskog objekta privremenog karaktera kojim se obavlja ugostiteljska djelatnost na javnoj površini.

Iznimno od odredbe stavka 2. ovog članka, temeljem posebnog odobrenja na štekatu se može obavljati uz ugostiteljsku i druga djelatnost.

Zatvoreni štekat će se u dijelu godine kod plaćanja zakupnine posebno označiti i tretirati.

Štand, banak, stolić, stalak, pokretna naprava i sl. je lako-prenosivi objekt na kojem se prodaju proizvodi izvan prostora tržnice na malo ili se pružaju jednostavne ugostiteljske i druge usluge, a ne smatra se objektom u smislu Zakona o građenju.

Članak 6.

Javne površine daju se u zakup javnim natječajem ili neposrednom dodjelom.

Javni natječaj se obvezno raspisuje u slučajevima iz članka 4. stavak 1. točka 1. ove odluke, a nadležno tijelo posebnom odlukom može odlučiti da se raspisuje i u drugim slučajevima.

Osobe koje sudjeluju u javnom natječaju moraju položiti jamstvo za ozbiljnost ponude u visini početnog iznosa jednokratne naknade.

Početni iznos jednokratne naknade u natječaju, za lokaciju - mjesto je tromjesečni iznos zakupnine, odnosno naknade, obračunat prema kriterijima utvrđenim ovom odlukom.

Javni natječaj u smislu stavka 2. ovog članka provodi Povjerenstvo propisano Odlukom o gospodarenju gradskom imovinom u postupku i uz uvjete propisane istom.

Neposrednom dodjelom u zakup daju se javne površine u slučajevima iz članka 4. stavak 1. točka 2. ove odluke, te u slučajevima iz članka 4. stavak 1. točka 3. i 4.ove odluke kada se javna površina koristi duže od tri mjeseca.

Neposredno se odobrenjem daje na korištenje javna površina u slučajevima iz članka 4. stavak 1. točka 5. do 10. ove odluke, te u slučajevima iz članka 4. stavak 1. točka 3. 4. kada se javna površina koristi krače od tri mjeseca.

Članak 7.

Javne površine, u slučajevima iz članka 4. stavak 1. točka 1. ove odluke, daju se u zakup na rok do tri godine.

Javne površine, u slučajevima iz članka 4. stavak 1. točka 2. ove odluke daju se u zakup na jednu kalendarsku godinu a iznimno se mogu dati na kraći rok u kalendarskoj godini.

Iznimno od odredbe stavka 2. ovog članka javne površine za postavu zatvorenih štekata mogu se dati na rok do tri kalendarske godine.

Javne površine, u slučajevima iz članka 4. stavak 1. točka 3 i 4. ove odluke, daju se na rok od godinu dana a mogu se dati i na kraći rok.

U ostalim slučajevima rok korištenje javne površine utvrđuje se na dane.

Članak 8.

Za korištenje javne površine plaća se zakupnina odnosno naknada.

Naknada za korištenje javne površine ne plaća se:

- u slučajevima iz članka 4. stavak 1. točka 5. ove odluke, kada su investitori pravne osobe kojima je Grad osnivač ili većinski vlasnik,

- u slučajevima iz članka 4. stavak 1. točka 6. ove odluke,

- u slučajevima iz članka 4. stavak 1. točka 8., 9., i 10. ove odluke, kada se radi o promociji Grada Šibenika ili Republike Hrvatske,

- u slučajevima u kojima je Grad Šibenik ili drugo tijelo javne vlasti, odnosno pravne osobe osnovane od njih, organizator određenih manifestacija ili događanja,

Od plaćanja naknade za korištenje javne površine može se osloboditi organizator događanja u kojima je Grad Šibenik ili drugo tijelo javne vlasti, odnosno pravna osoba osnovana od njih, suorganizator ili pokrovitelj.

Članak 9.

Postupak dodjele javne površine na korištenje i u zakup pokreće se pismenim zahtjevom koji sadržava osobito kada je to primjenjivo:

* podatke o podnositelju zahtjeva,
* opis, tj. oznaku javne površine za koju se upućuje zahtjev i skicu na katastarskoj podlozi,
* točan opis s mjerama ili fotografiju objekta koji će se postaviti na javnu površinu;
* razlog korištenja javne površine
* vrijeme korištenja javne površine;
* ispravu kojom se podnositelju zahtjeva dopušta obavljanje djelatnosti;
* dokaz o vlasništvu prostora ili ugovor o zakupu prostora za namjenu iz članka 5. stavak 1. točka 2. ove odluke;

Članak 10.

Ugovor o zakupu javne površine zaključuje u slučajevima iz članka 4. stavak 1. točka 1. i 2 ove odluke te slučajevima iz članka 4. stavak 1. točka 3. i 4. ove odluke kada korištenje javne površine traje duže od 3 mjeseca a isti mora osobito sadržavati:

* naziv ili opis objekta, odnosno pokretne naprave koja se postavlja,
* rok na koji se ugovor zaključuje,
* iznos zakupnine, način obračuna, rok plaćanja i instrumente osiguranja plaćanja,
* odredbe o prestanku zakupa, obvezi uklanjanja objekta ili naprave s javne površine i dovođenje lokacije u prvobitno stanje,
* odredbe o otkazu i otkaznim rokovima,
* odredbu po kojoj je zakupnik po zahtjevu Grada dužan sa javne površine ukloniti objekte ili naprave u slučaju potreba radi održavanja kulturnih, vjerskih i drugih manifestacija,
* u slučajevima iz članka 4. stavak 1. točka 2. 3. i 4. odredbu po kojoj Grad može raskinuti ugovor, ukloniti štekate, vanjske šankove štandove i druge objekte, na trošak zakupnika, ako zakupnik javne površine ne obavlja djelatnost duže od 15 dana,
* u slučajevima iz članka 4. stavak 1. ove odluke odredbu po kojoj Grad može raskinuti ugovor, ukloniti štekate, vanjske šankove i klupe i druge objekte te naprave, na trošak zakupnika, ako zakupnik javne površine istu koristi protivno namjeni,
* u slučajevima iz članka 4. stavak 1. točka 2. 3. i 4. ove odluke odredbu po kojoj je korištenje javne površine u opsegu većem od ugovorenog razlog za raskid ugovora te naplatu suviše korištene javne površine od dana sklapanja ugovora,
* u slučaju sklapanja ugovora po provedenom natječajnom postupku odredbu da se jamčevina računa kao odustatnina te ne uračunava u zakupninu prije isteka ugovora.

Ugovor o zakupu sklapa se na primjenjive okolnosti iz stavka 1. ovog članka kao ovršna isprava u smislu Zakona o javnom bilježništvu, o trošku zakupnika.

U slučajevima iz članka 4. stavak 1. točka 2. ove odluke sastavni dio ugovora je grafički prikaz zakupljene javne površine sa iskazanim mjerama.

Članak 11.

Odobrenje za korištenje javne gradske površine izdaje se u pisanom obliku, u slučajevima kada se za korištenje javne površine ne sklapa ugovor o zakupu a osobito treba sadržavati:

* podatke o korisniku javne gradske površine,
* oznaku lokacije, površinu zauzete javne površine ili lokacijski opis iste i namjenu,
* rok na koji se odobrenje izdaje,
* iznos naknade za korištenje javne gradske površine, ako je predviđena, te načine plaćanja iste,
* odredbu o obvezi dovođenja javne površine u prvobitno stanje po prestanku korištenja.

Naplata naknade za korištenje vrši se jednokratno prije izdavanja odobrenja za korištenje javne površine.

Članak 12.

Grad može otkazati ugovor o zakupu javne površine prije isteka roka zakupa, kad zakupnik;

* koristi javnu površinu protivno odredbama ugovora,
* koristi javnu površinu u većoj površini od ugovorene prema utvrđenju komunalnog redara,
* koristi javnu površinu za djelatnost drugačiju od ugovorene,
* izgubi pravo obavljanja poslovne djelatnosti koja je predmetom ugovora temeljem pravovaljanog rješenja ovlaštenog tijela,
* ugovorenu javnu površinu prepusti na korištenje drugoj osobi,
* ne podmiri dužnu zakupninu ni po opomeni,
* odbije sa javne površine ukloniti objekte, naprave ili predmete u slučaju potreba radi održavanja kulturnih, vjerskih i drugih manifestacija.

Kad se ugovor o zakupu javne površine otkaže zbog gore navedenih razloga, zakupnik može zatražiti ponovno zaključenje ugovora nakon otklanjanja razloga koji su doveli do otkaza ugovora.

Grad Šibenik može otkazati ugovor o zakupu radi privođenja javne površine drugoj namjeni ili zbog izmjena prostornog plana.

Članak 13.

Zakupnik može zatražiti sporazumni raskid ugovora o zakupu javne površine pisanim putem uz otkazni rok od 30 (trideset) dana za postavljene kioske, odnosno 8 (osam) dana za ostale namjene.

Članak 14.

Javne površine i objekte koje se na njoj nalaze korisnik javne površine je obvezan održavati u uzornom redu i čistoći, ne narušavajući njihov izgled i namjenu.

Korisnik javne površine je dužan snositi sve izdatke u svezi s javnom površinom koje je uzrokovao nesavjesnim obavljanjem svoje djelatnosti.

Zakupnik javne površine je obvezan prije početka radova na postavljanju zaštitne podloge i druge opreme koja čini otvorenu ugostiteljsku terasu (osim stolova, stolica i suncobrana) ishoditi prethodnu pisanu suglasnost zakupodavca.

Građevno i drugo uređenje javne površine ukoliko je isto potrebno obavlja zakupnik, uz prethodnu pismenu suglasnost zakupodavca, a prema usvojenoj građevnoj dokumentaciji, bez prava na povrat sredstava uloženih u uređenje javne površine.

Članak 15.

Nakon prestanka ugovora o zakupu, zakupnik je obvezan predati zakupodavcu javnu površinu u stanju u kakvom je bila prije početka zakupa, ukoliko ugovorom nije drukčije ugovoreno.

Članak 16.

Javne površine koje se daju u zakup u slučajevima iz članka 4. stavak 1. točka. 1. i 2. ove odluke razvrstavaju se u četiri zone.

Naknada za korištenje javne površine u slučajevima iz članka 4. stavak 1. točka. 1. ove odluke utvrđuje se prema zonama, a za slučajeve iz točke 2. istog stavka prema zonama, vremenu korištenja i vrsti štekata.

Članak 17.

Prva zona obuhvaća prostor povijesne jezgre starog dijela grada Šibenika omeđen Poljanom, Perivojem Roberta Visijanija, Obalom dr. Franje Tuđmana do zgrade VK Krka, Zagrađem do Doma zdravlja te Ulicom kralja Zvonimira. Druga zona obuhvaća ostali stari dio grada Šibenika i to: Obala hrvatske mornarice, Obala palih omladinaca, Draga, Stankovačka ulica, Ulica kralja Zvonimira izuzev dijela iz stavka 1. ovog članka, Ulica Stjepana Radića, Biskupa Jerolima Milete i Ante Starčevića, Put gimnazije, Bana Josipa Jelačića te druge prema grafičkom prikazu. Treća zona obuhvaća dio grada Šibenika koji nije naveden u prve dvije zone, te naselja Zaton, Brodarica, Žaborić i Grebaštica. Četvrtu zonu čine ostala naselja Grada.

Grafički prikaz prve i druge zone sastavni je dio ove odluke.

Članak 18.

Obračunska površina naknade kod davanja javnih površina u zakup i drugo korištenje je :

- za postavljanje kioska 12 - 15 m2, - za postavu štandova – 4 m2, - za postavu pokretnih naprava, banaka, klupa, pultova, stolića –2 m2 - za postavu pokretnih stalaka– 3 m2 , - za postavu građevinskih skela – min. 4 m2 , - održavanje promotivnih akcija – min. 4 m2, - za potrebe snimanja za film, televiziju, reklame i slično, minimalno 500 m2 po lokaciji - za ostale namjene – prema zauzetoj površini.

Članak 18.

Naknada za zakup javne gradske površine:

|  |  |  |  |  |  |  |
| --- | --- | --- | --- | --- | --- | --- |
| **Red.**  **bro**j | **NAMJENA** | **NAČIN OBRAČUNA** | **I. ZONA** | **II.**  **ZONA** | **III.**  **ZONA** | **IV.**  **ZONA** |
| 1. | Kiosk | početni mjesečni iznos naknade u eurima po m 2 | 20,00 | 18,00 | 14,40 | 11,52 |
| 2. | Štekat, vanjski šank i klupa | eura mjesečno po m2, minimalno 5 m2 za cijelu godinu | 8,00 | 7,20 | 5,80 | 4,60 od 01.05.-31.10. |
| 3. | Štekat, vanjski šank i klupa | eura mjesečno po m2, minimalno 5 m2 , u period od 01.5.-31.10. | 13,00 | 11,70 | 9.36 | 4,60 od 01.05.-31.10 |
| eura mjesečno po m2, minimalno 5 m2 , u period od 01.11.-30.04. | 7,00 | 6,3 | 5,04 | 0,00 |
| 4. | Zatvoreni štekat | eura mjesečno po m2, minimalno 5 m2 , u period od 01.11.-30.04. | 16,00 | 14,40 | 11,52 | 9,21 |
| 4.a | Zatvoreni štekat - natkriveni | eura mjesečno po m2, minimalno 5 m2 , u period od 01.05.-31.10. | 13,00 | 11,70 | 9,36 | 4,60 |
| 5. | Štand | eura mjesečno po m2, , minimalno 4 m2 | 80,00 | | | |
| eura dnevno po m2 za prigodne manifestacije, reklamne kampanje i sl., minimalno 2 m² | 65,00 | | | |
| 6. | Pokretne naprave iz članka.4.stavka.1.točke.1.ove odluke | eura mjesečno po m2, minimalno 2 m2 | 85,00 | | | |
| eura dnevno po m2 za prigodne manifestacije, reklamne kampanje i sl., minimalno 2 m2 | 10,00 | | | |
| 7. | Zauzimanje javne površine iz članka 4. stavka1. točke 5. Ove odluke ( građevinske skele I sl.) | eura dnevno po m2, minimalno 4m2 | 0,30 | | | |
| 8.. | Snimanja za potrebe filma,televizije I sl. | eura dnevno po m2, minimalno 500 m2 | 0,30 | | | |
| 9. | Ulični zabavljači I slično | eura dnevno po m2, minimalno 3 m2 | 1,00 | | | |
| 10. | Promotivne akcije I slično | eura dnevno po m2, minimalno 4 m2 | 5,00 | | | |

Članak 19..

Za korištenja javne površine u slučajevima iz članka 4.st.1. točke 10. ove odluke plaća se naknadu po posebnoj odluci Gradonačelnika.

Članak 20.

Predmeti opisni ovom odlukom koji se postavljaju na javnoj površini smatraju se pokretnim napravama a za njihovo postavljanje i uklanjanje primjenjuju se odgovarajuće odredbe Odluke o komunalnom redu.

Nadzor nad provedbom ove Odluke provodi komunalno redarstvo.

Komunalni redar ima pravo i obvezu zatražiti od zakupnika na uvid ugovor o zakupu a fizičke i pravne osobe dužne su komunalnom redaru, u provedbi njegovih ovlasti omogućiti nesmetano obavljanje nadzora te, ako to zahtjeva priroda posla, omogućiti pristup prostorijama, objektima, zemljištima, napravama, uređajima i stvarima, dati osobne podatke i pružiti druga potrebna obavještenja o predmetima uredovanja.

Članak 21.

Na dan stupanja na snagu ove odluke prestaje važiti Pravilnik o korištenju i naknadama za korištenje javnih gradskih površina ( „Službeni vjesnik Županije šibensko-kninske broj 3/03 i 4/05, „Službeni glasnik Grada Šibenika“ broj 9/13 )

Članak 22.

Ova odluka objaviti će se u Službenom glasnika Grada Šibenika a primjenjuje se od 01. siječnja 2023. godine.

KLASA: 363-01/22-01/576

URBROJ: 2182-1-07/1-22-4

Šibenik, 19. prosinca 2022.

GRADSKO VIJEĆE GRADA ŠIBENIKA

PREDSJEDNIK

dr.sc. Dragan Zlatović,v.r.